मार्च के अंत में आइपीएल के ग्यारहवें सत्र की शुरूआत थी। दिल्ली डेयर डेविल्स का अभ्यास कैंप चालू हो गया था। अचानक कैंप के तीसरे दिन एक बेहद बेडोल, छोटे कद का गोल-मटोल तोंद लिए लड़का खिलाड़ियों के साथ मैदान पर आया। उसके हाथ में एक विशेष औजार था। क्रिकेट खेलने-खिलाने वाले ही समझ सकते थे कि वह औजार किस लिए है। वह अमेरिकी खेल बेसबॅाल से उठाया गया औजार था। इसका इस्तेमाल गेंद को तेजी से फेकने के काम आता है। पारंपरिक गेंदबाज को तो पूरा हाथ घुमा कर ही गेंद करने का अधिकार है लेकिन इस औजार से गेंद को तेजी से फेकने के काम में लिया जाने लगा है। यह अभ्यास में तेज गेंद खेलने-खिलाने के लिए बहुत उपयोगी रहता है। इसके सहारे बिना हाथ घुमाए गेंद को तेजी से फेका जा सकता है। यही औजार हाथ में लिए हुए ईश्वर डेयरडेविल्स के बल्लेबाजों को अभ्यास देने के लिए विशाखापट्नम से दिल्ली आया था।